**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO VIETINĖS RINKLIAVOS UŽ LEIDIMŲ PREKIAUTI IŠDAVIMĄ IV TAUTINIŲ BENDRIJŲ FESTIVALIO „TAUTINIŲ KULTŪRŲ DIENA – 2017“ METU“ PROJEKTO**

**1. Sprendimo projekto esmė, tikslai ir uždaviniai.**

Klaipėdos miesto savivaldybės tarybos sprendimo projektu siūlome atleisti šventinėje mugėje „Tautų mugė“, kuri vyks VI-ojo tautinių bendrijų festivalio „Tautinių kultūrų diena-2017“ metu, dalyvausiančius prekybininkus ir amatininkus nuo vietinės rinkliavos už leidimų prekiauti išdavimą.

Teikiamo sprendimo projekto tikslas ir uždaviniai – tautinių bendrijų festivalio metu, siekiant pristatyti Klaipėdos miesto gyventojams ir svečiams čia gyvenančių tautinių mažumų kultūrą, nacionalinį paveldą, papročius ir tradicijas, rengiamos Tautų mugės metu pakviečiant dalyvauti, kuo įvairesnių tautų atstovus, skatinti pristatančius tautinę kultūrą amatininkus ir prekybininkus, juos atleidžiant nuo vietinės rinkliavos už leidimo prekiauti išdavimą.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastys – gautas Klaipėdos miesto savivaldybės tautinių kultūrų centro prašymas. Įstaiga prašo atleisti prekybininkus bei amatininkus, kurie dalyvaus šventinėje mugėje „Tautų mugė“ ir pristatys savo tautos protėvių kultūrą, papročius ir tradicijas, nuo vietinės rinkliavos mokėjimo.

Tautų mugė vyks VI-ojo tautinių bendrijų festivalio „Tautinių kultūrų diena – 2017“ metu, t.y. 2017 m. rugsėjo 16 d., Danės skvere. Šis festivalis yra įtrauktas į Klaipėdos miesto kultūrinių renginių projektą „Klaipėda – Lietuvos kultūros sostinė“. Mugėje bus pristatyti armėnų, azerbaidžaniečių, baltarusių, latvių, lenkų, rusų, totorių, ukrainiečių, vokiečių ir žydų nacionaliniai valgiai, dalijamasi jų receptais, tautodailės dirbiniai, tautiniai kostiumai. Šventės svečiams bus demonstruojami nacionaliniai rankų darbo kūriniai, teikiami degustuoti nacionaliniai valgiai, pristatomos kitos tautinės amatų tradicijos. Viso festivalio renginiais siekiama atkreipti dėmesį į Klaipėdos miesto tautinių mažumų bendruomenes, pristatant jų papročius.

Prekybininkai ir amatininkai dalyvauti mugėje bus kviečiame, pasitelkiant tautinių mažumų bendruomenių atstovus.

Šventės organizatoriai pateikė informaciją, kad vietinės rinkliavos už leidimą prekiauti ar teikti paslaugas išdavimą lengvata nebus teikiama asmenims ar įmonėms, prekiausiantiems alkoholiniais gėrimais.

Prekybos ir paslaugų teikimo Klaipėdos miesto viešosiose vietose vietinės rinkliavos dydžius reglamentuoja Klaipėdos miesto savivaldybės tarybos 2014-10-23 sprendimu Nr. T2-279 patvirtinti Prekybos ir paslaugų teikimo miesto viešosiose vietose vietinės rinkliavos nuostatai.

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 18 punktu bei Lietuvos Respublikos rinkliavų įstatymo 12 straipsnio 3 punkto nuostatomis, suteikiančiomis teisę savivaldybės tarybai suteikti lengvatas vietinės rinkliavos mokėtojams.

**3. Kokių rezultatų laukiama.**

Festivalio metu siekiama pristatyti Klaipėdos miesto tautinių mažumų protėvių kultūrą, kartu rengiant mugę – pristatyti nacionalinius rankų darbo dirbinius, valgius, o juos pristatančius skatinti, atleidžiant nuo vietinės rinkliavos už leidimų prekiauti išdavimą.

**4. Sprendimo projekto rengimo metu gauti specialistų vertinimai.**

Sprendimo projektui pritarė Ugdymo ir kultūros departamento Kultūros skyriaus bei Licencijų, leidimų ir vartotojų teisių apsaugos skyriaus specialistai. Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Vadovaujantis Klaipėdos miesto savivaldybės tarybos sprendimu patvirtintais Prekybos ir paslaugų teikimo Klaipėdos miesto viešosiose vietose vietinės rinkliavos nuostatais, vietinės rinkliavos dydis už prekybą masinių renginių, švenčių, reklaminių akcijų metu – 7,20 Eur/d., už prekybą rankdarbiais, tautodailės ar dailės dirbiniais masinių renginių, švenčių metu – 2,90 Eur/d.

Apskaičiuota vietinės rinkliavos lengvatos suma renginio „Tautų mugė“ metu, kai prašoma atleisti nuo vietinės rinkliavos iš viso 20 amatininkų ir prekybininkų, yra **101,00 Eur** (10 dalyvių x 2,90 Eur) + (10 dalyvių x 7,20 Eur).

**6. Lėšų poreikis sprendimo įgyvendinimui.**

Atleidus prekybininkus ir amatininkus nuo vietinės rinkliavos, į Klaipėdos miesto savivaldybės biudžetą preliminariai būtų nesurinkta **101,00 Eur** vietinės rinkliavos pajamų.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – skatinti dalyvauti, pristatyti ir demonstruoti savo tautos amatus, valgius Klaipėdos miesto tautinių mažumų atstovus. Neigiamos pasekmės – negautos vietinės rinkliavos įmokos į savivaldybės biudžetą.

PRIDEDAMA:

1. Klaipėdos miesto savivaldybės tautinių kultūrų centro 2017-07-03 prašymo Nr.S-22 kopija, 2 lapai.
2. Klaipėdos miesto savivaldybės tarybos 2011 m. spalio 27 d. sprendimo Nr. T2-331 ,,Dėl prekybos ir paslaugų teikimo Klaipėdos miesto viešosiose vietose vietinės rinkliavos nuostatų ir prekybos ir paslaugų teikimo Klaipėdos miesto viešosiose vietose tvarkos aprašo patvirtinimo“ (pakeistas Klaipėdos miesto savivaldybės tarybos 2014 m. spalio 23 d. sprendimu Nr. T2-279) išrašas, 2 lapai.

Mokesčių skyriaus vedėja Kristina Petraitienė